SKN วิ่งชนซิลลิ่ง! ขานรับกำไรไตรมาส 2 โตเกือบ 9 เท่าตัว แตะ 61.5 ลบ.
SKN วิ่งชนซิลลิ่ง! ขานรับกำไรไตรมาส 2 โตเกือบ 9 เท่าตัว แตะ 61.5 ลบ.
13 ส.ค. 2563

ผู้สื่อข่าวรายงานว่า ราคาหุ้น บริษัท ส.กิจชัย เอ็นเตอร์ไพรส์ จำกัด (มหาชน) หรือ SKN ณ เวลา 11.12 น. อยู่ที่ระดับ 2.38 บาท บวก 0.28 บาท หรือ 13.33% สูงสุดที่ระดับ 2.40 บาท ต่ำสุดที่ระดับ 2.26 บาท ด้วยมูลค่าการซื้อขาย 10.67 ล้านบาท

ทั้งนี้ SKN และบริษัทย่อย ประกาศผลดำเนินงานงวดไตรมาส 2/63 มีกำไรสำหรับงวด 61.54 ล้านบาท เพิ่มขึ้น 894% เมื่อเทียบกับช่วงเดียวกันของปีก่อนที่มีกำไรสำหรับงวด 6.19 ล้านบาท โดยรายได้รวมเพิ่มเล็กน้อยจากช่วงเวลาเดียวกันของปีก่อน คิดเป็นสัดส่วนร้อยละ 4.10
โดยรายได้จากการขายไตรมาส 2 เพิ่มขึ้นร้อยละ 5.05 มีสาเหตุมาจากราคาขายที่สูงขึ้นและค่าเงินบาทที่อ่อนค่าขึ้นจากช่วงเดียวกันของปีก่อน ในส่วนของรายได้อื่นลดลงคิดเป็นสัดส่วนร้อยละ 61.03 จากช่วงเดียวกันของปีก่อน มีสาเหตุหลักมาจาก บริษัทมีผลขาดทุนจากอัตราแลกเปลี่ยนสะสมจากการผันผวนของค่าเงินบาทในสถานการณ์การระบาดของโรคโควิด 19 จากช่วงไตรมาส 1 ที่ผ่านมา
ด้านต้นทุนขายของบริษัทไตรมาส 2 ปี 2563 ลดลงร้อยละ 9.23 มีสาเหตุหลักมาจากราคาวัตถุดิบลดลง และปริมาณการขายลดลงเล็กน้อยเมื่อเทียบกับช่วงเดียวกันของปีก่อน
สำหรับไตรมาส 2 ปี 2563 ค่าใช้จ่ายในการขายเพิ่มขึ้นเล็กน้อยจากช่วงเวลาเดียวกันของปีก่อน คิดเป็นร้อยละ 5.77 สาเหตุหลักมาจากค่าขนส่งทางเรือสูงขึ้น ถึงแม้ว่าปริมาณการขายสินค้าตามเงื่อนไขการขายแบบ FOB เพิ่มสูงขึ้นก็ตาม
ส่วนค่าใช้จ่ายในการบริหารในช่วงไตรมาส 2 บริษัทมีกำไรจากอัตราแลกเปลี่ยนส่งผลให้ค่าใช้จ่ายในการบริหารของไตรมาส 2 ปี 2563 ลดลง เมื่อเทียบกับช่วงเวลาเดียวกันของปีก่อน คิดเป็นร้อยละ 32.33
ขณะที่ต้นทุนทางการเงินของบริษัทในไตรมาส 2/63 ลดลง เมื่อเทียบช่วงเวลาเดียวกันของปีก่อน คิดเป็นสัดส่วนร้อยละ 47.03 สาเหตุหลักมาจากอัตราดอกเบี้ยเงินกู้ลดลง และจากการที่บริษัทมีการคืนเงินต้นตามรอบการจ่ายชำระ
อย่างไรก็ตาม ด้วยปัจจัยข้างต้น ส่งผลให้ต้นทุนและค่าใช้จ่ายรวมของบริษัทในช่วงไตรมาส 2 ปี 2563 ลดลง คิดเป็นสัดส่วนร้อยละ 8.34 เมื่อเทียบช่วงเวลาเดียวกันของปีก่อน